text: Ingen skattefradrag ved kontant betaling
  19 juli 2014 kl. 14.59
  Ikke alle er klar til at blive digitaliseret. Peter Dahl Pedersen fra Kolding betalte en regning kontant, og kan nu ikke få skattefradrag.
  Den 84-årige koldingenser og hans kone kan ikke få fradrag for den rengøringshjælp, parret selv har betalt for. Det skulle nemlig være sket på nettet, på posthuset eller i banken.
  Men rengøringsfirmaet ligger kun få hundrede meter nede af vejen, og derfor betalte Peter Dahl Pedersen kontant og sendte kvitteringen til Skat. Men det er ikke godt nok. Det kan man læse på Skats hjemmeside.
  Peter Dahl Pedersen har imidlertid ikke nogen computer og ingen internetforbindelse. Kun en skrivemaskine. Og selvom han tror, han godt kan lære at bruge en computer, gider han ikke.
  -Hvorfor skulle jeg? For at indberette et fradrag. Vel vil jeg da ej, siger han til TV SYD i dag.
  Han får opbakning fra formanden for Ældrerådet i Kolding Kommune, Ivan A. D. Johansen, der mener, at digitaliseringen er kommet 20 år for tidligt.
   
  Ifølge Danmarks Statistik er det kun hver 3. borger mellem 65 og 89 år, der har adgang til internettet i Region Syddanmark.
  
  